Glatte veje omkring Frederikshavn får Park og Vej til at advare ved særligt udsatte steder.

Her til morgen er vejene på udsatte steder livsfarlige. Lave vejtemperaturer gør vejene spejlglatte, fortæller Driftsleder hos Park og Vej Frederikshavn, Peter Nielsen. - Der er glat på udsatte steder. Det er typisk, hvor der er træer, hvor der er fugt tilbage, lavninger og hvor man har skråninger på begge sider af vejen, siger han. Helt specifikt er Mylund, Frederikshavn omkring Understedet og Dybvad udsat for spejlglatte veje. - De prognoser vi kigger på viser opklaringen, og den plejer at komme hurtigere, end den har gjort i nat, og så går vejtemperaturerne i minus, og det giver glatte veje, forklarer Peter Nielsen fra Park og Vej. - Så mit råd er kør forsigtigt!, siger han. Solouheld Hos Nordjyllands Politi har der i løbet af morgenen været flere meldinger om solouheld. - Der har været soluheld tæt ved Hjørring, hvor en bil er kørt i grøften, og det kan have været glatte veje, der var skyld i ulykken. Vi har også fået en melding om et solouheld ved Lendumvej ved Sindal, der også kan være sket på grund af glatføre, oplyser vagtchef hos Nordjyllands Politi Jesper Sørensen. Ifølge vagtchefen er bilisterne kørt til kontrol, men skulle ikke være kommet alvorligt til skade.